runetrust/blame-folketinget-dk huggingface dataset:
Jette Gottlieb (EL), 1998-04-23:
Og det skal sikres, at der aldrig kan rejses tvivl om lægens habilitet, for lægekonsulentens kompetence er ofte ubegrænset i forhold til eksterne speciallægers udtalelser, uanset om lægekonsulenten har særlig viden om specialet, og lægekonsulentens ord og indstilling vejer ofte tungere end en bredere, tværfaglig vurdering af sagen. Vi mener, at patienten skal sikres aktindsigt både i private og i offentlige instanser, når vigtige afgørelser træffes om tilkendegivelse af erstatning, pension osv. Lægekonsulentområdet er altså et område, som der er god grund til at kigge efter i sømmene, men i bred forstand.
Ane Halsboe-Jørgensen (S), 2025-12-04:
Det er jo også godt, ikke bare for dem, der køber elbilen, men også for den børnefamilie, der bor i byen og nu slipper for partikelforureningen, og som slipper for den lavere levedygtighed, fordi der er forurening i luften, osv.
Anders Fogh Rasmussen (V), 2003-04-02:
Det, hr. Villy Søvndal så bare ikke siger noget om, er, at når sådan nogle tragiske ulykker så også kan ske under krigshandlinger, hænger det jo bl.a. sammen med, at Saddam Husseins regime har indført krigsformer, som strider mod alle regler, og som er fornedrende for mennesker, ved at lade selvmordsbombere gå ind i krigen, ved i virkeligheden at skyde på egne folk, som måtte have lyst til at forsvinde eller oven i købet udtrykker støtte til de amerikanske og britiske styrker.
Bjarne Laustsen (S), 2005-03-29:
Det er derfor, jeg spørger, om ikke Dansk Folkeparti, hvis de har læst det – det er ikke sikkert, de har forstået det – med den reelle bekymring, der er over, at det her splittes op i atomer, og at det går ud over den mest sårbare gruppe i vores samfund med hensyn til at få den undervisning og de undervisningsmidler, som der i dag kan stilles til rådighed, er bange for, at det går fløjten, hvis man ikke har styr på, hvordan det kommer til at ske i forbindelse med den nye struktur.
Christian Poll (ALT), 2017-02-02:
Jeg ved, at der er en praksis med dispensationer, som gør det muligt at lave mange af de her ting, men det er også en vurdering hver eneste gang, om det her går for vidt, eller om det ikke går for vidt, og ofte vil der kunne gives tilladelse til mindre udvidelser, men man sætter foden ned der, hvor der pludselig er tale om større ting, som ligger helt nede i strandkanten eller tæt på.
Elisabeth Arnold (RV), 2006-05-31:
I Det Radikale Venstre deler vi fru Anne Grete Holmsgaards oprør over den massive kvindehandel, der finder sted, og jeg tror, det er fuldstændig universelt både i dansk politik og i store dele af europæisk politik, at det her er uacceptabelt, og at det må vi gøre noget ved.
Mogens Lykketoft (S), 2000-04-04:
Det har ikke været med let hjerte, at vi har holdt igen på nogle af investeringerne, som vi ved skal gennemføres i de kommende år, men når vi har gjort det, har det selvfølgelig været for at være sikre på, at vi ikke selv udløste en himmelflugt af entreprisepriserne, som i virkeligheden ville gøre det muligt for os at løse færre opgaver og ikke flere opgaver på længere sigt.
Inger Støjberg (V), 2017-05-03:
Jeg behøver vel ikke at nævne 50 opstramninger, som vi har gennemført sammen, heriblandt jo netop det faktum, at det skal kunne betale sig at arbejde, at vi kræver, at folk forsørger sig selv, når de kommer hertil, og at vi også tør at kræve, at man skal tilegne sig sproget, og at man skal tage værdisættet til sig.
Peter Skaarup (DF), 1999-12-08:
Jeg synes, vi blev lidt klogere, fordi det jeg mener, ministeren siger her - og det er vi tilfredse med i Dansk Folkeparti - at ministeren åbner for, at det kan godt tænkes, at den person, vi har til debat her i dag, får frataget sit statsborgerskab, fordi vedkommende har fået en udvisningsdom.
Morten Østergaard (RV), 2005-04-29:
Men jeg vil også gerne kvittere for, at der i det mindste kommer det ud af debatten, at der synes at være bred enighed i Folketinget om, at vi skal have mere åbenhed om familiesammenføringssagernes afgørelse, at der skal være en forbedret begrundelse og en forbedret praksis i forbindelse hermed, som gør det gennemsigtigt og dermed let for de mennesker, det handler om, som har et helt reelt ønske om familiesammenføring, at se, hvorfor eller hvorfor ikke de får familiesammenføring.
Rune Lund (EL), 2019-02-21:
I forhold til det her med, at folk er på forsørgelse, går diskussionen meget på, at man siger: Der er 44.000 mennesker, for hvem det ikke kan betale sig at tage et arbejde, fordi de vil få mindre end 2.000 kr. om måneden ud af det ved at gå fra forsørgelse til beskæftigelse.
Peter Skaarup (DF), 2008-11-21:
Der var da måske ikke noget, som Enhedslisten bedre kunne tænke sig, end at Politiets Efterretningstjeneste skulle ryste op med al den viden, de nu har om de her forhold, men der er det jo klart, at der er det problem, at hvis Politiets Efterretningstjeneste gør det i en åben retssag, kan man forestille sig, at der vil ske det, at de kilder, man har af forskellig karakter, og den viden, man har eksempelvis fra udenlandske efterretningstjenester, eller hvor man nu har den viden fra, tørrer ud, og at det samarbejde, man kan have med enkeltpersoner eller efterretningstjenester, ikke længere er eksisterende, fordi så vil de kilder, de efterretningstjenester, eller hvor det er, man har sin viden fra, selvfølgelig sige: Jamen så kan vi ikke levere oplysninger næste gang.
Keld Albrechtsen (EL), 2001-05-03:
Jeg vil godt spørge hr. Jeppe Kofod, om ikke han vil være med til, at vi sætter os ned i middagspausen og studerer de reaktioner, der er kommet fra de demokratisk valgte senatorer i USA's Senat. Der ligger en artikel på bordet ved siden af hr. Jeppe
Karin Nødgaard (DF), 2006-02-02:
Det lovforslag, som i 2003 blev vedtaget om at indføre større valgfrihed og fleksibilitet i børneog ungdomstandplejen, er jo nu blevet evalueret med en redegørelse, som giver udtryk for, at det er hensigtsmæssigt at fastholde denne frihed på tandplejeområdet for børn og unge.
Kristian Thulesen Dahl (DF), 1998-01-27:
Så derfor forstår jeg da godt, at hr. Ole Stavad har et problem med en avis, der nøgternt fortæller om de forskellige partiers og organisationers holdninger forud for afstemningen den 28. maj. Men det er altså ikke til at få ind i hovedet på Socialdemokratiet, at vi skal have en avis i lighed med sidst, og det kan vi fra Dansk Folkepartis side naturligvis kun beklage, fordi vi er overbevist om, at det ville rette lidt op på den skævhed, der er i forhold til de midler, man kan bruge på oplysning.
Jørgen Winther (V), 1998-12-09:
Nogle kvinder kan tilmelde sig, de vil så blive undersøgt; andre vil ikke tilmelde sig, de vil så ikke blive undersøgt. Venstre respekterer fuldt ud, at der er nogle kvinder, der helst vil gå i fred for læger, sygehusvæsen, opsøgende pædagoger og alle mulige andre, så længe de føler sig raske. Og dér får vi nok senere en god debat med Socialdemokratiet, som jo altså går ind for en obligatorisk screening. Det, vi er meget betænkelige ved i Venstre, er, at vi føler, det er anmasende, hvis en kvinde pludselig får et brev fra et sygehus om, at der nu er bestilt tid til en mammografiscreening på et bestemt tidspunkt, uden at kvinden forinden er blevet spurgt om det.
Søren Hansen (S), 2001-04-27:
For selv om det er bagvendt, at man for at komme nordpå skal køre sydpå og omvendt på visse strækninger, så har det vist sig, at omkostningerne ved at foretage den i øvrigt af andre grunde fornuftige udretning ikke er så fornuftige, som det så ud til i første omgang både af økonomiske, landskabelige og miljømæssige grunde osv. På det grundlag, og også fordi den teknologiske udvikling er gået sådan, at moderne tog kan køre med relativt høje hastigheder selv på ikke særlig hensigtsmæssige spor, vil vi tilslutte os forslaget.
Birthe Rønn Hornbech (V), 2010-02-24:
Det er ud fra det synspunkt, at de selvforsørgede typisk er hjemmegående indvandrerkvinder, som er helt uden for systemet, og som vi altså må prøve at hale ud, for det er jo en ond cirkel, hvis mor går derhjemme og ikke ved, hvad der foregår i samfundet, og ikke kan dansk og så oven i købet måske holder børnene hjemme.
Mattias Tesfaye (S), 2021-04-08:
I gamle dage var det sådan, at hvis du fik afslag fra Udlændingestyrelsen, så kunne du selv vælge, om du ville klage til Flygtningenævnet, og så var der nogle, som på vej op i flyet, lige før de trådte ind i kabinen, sagde: Hov, jeg klager.
Simon Emil Ammitzbøll (UFG), 2009-03-18:
For det kan godt være, at nogle af dem er blevet så sure på forsvaret, at de slet ikke er interesserede i at tale med forsvaret om det her, men så kunne vi lave et civilt netværk, der netop kunne sørge for at sige: Hej, nu er det altså galt med ham der, så der skal gøres noget; nu ringer vi til nogen.
Maja Panduro (S), 2010-12-15:
Jeg synes, det er rimeligt, når man går ud og lover vælgerne, at de i næste periode kan få endnu flere dejlige, rare skattelettelser ned i lommen, hvis bare de holder De Konservative på ministerposterne, at man så også fortæller, hvem det er, der skal betale regningen, og hvem det er, det skal gå ud over.
Lene Espersen (KF), 2014-11-04:
Tror statsministeren virkelig, at det vil kunne lykkes gymnasierne i Fjerritslev og Brønderslev at rekruttere de gymnasielærere, der så ikke længere skal komme fra Aalborg Universitet, fra Aarhus og København, hvis regeringen vælger at nedlægge sprogområdet fuldstændig?
Ellen Trane Nørby (V), 2012-10-04:
Det er så bare ét sted, hvor Socialdemokraterne helt konkret ikke ønsker at være med til at sikre danske arbejdspladser, og det er da trist, når man så samtidig fortsætter med at sige kickstart, kickstart, kickstart, og det så er det eneste forslag til at skabe vækst i Danmark.
Ulla Tørnæs (V), 2012-03-02:
I 2010 kunne vi se, at hvis vi ikke foretog os noget, kunne vi forvente, at udgifterne ville eksplodere til 752 mio. kr. I lyset af den økonomiske situation og i lyset af, at vi ønskede at føre en nødvendig stram finanspolitik, indførte vi prisloftet, som medførte, at 1 uges kursus maks. måtte koste 3.500 kr.
Sophie Løhde (V), 2008-12-04:
I forhold til økonomien er hr. Per Clausen jo udmærket klar over, at psykiatrien får tilført midler gennem to kanaler, bl.a. gennem de satspuljeaftaler, der bliver indgået - her må jeg altså oplyse hr. Per Clausen om, at der gives der massivt flere midler til det her område.
Kirsten Jacobsen (FRI), 2000-05-09:
Hvor de private grundejere, når de giver penge ud, hele tiden er nødt til at se på deres egne budgetter, det er deres egne lommer, de skal have dem op af, så er det så enkelt i den almennyttige sektor, for hver gang den har underskud, ikke kan leje ud, eller der er andre problemer, så render den ind til Folketinget, og så får den enten et driftstilskud, et ekstraordinært driftstilskud, et driftstabstilskud eller hjælp til at nedsætte lejen.
Holger K. Nielsen (SF), 2000-03-14:
Når det drejer sig om Jörg Haiders udtalelse om den franske præsident, kan jeg da dårligt forestille mig, at det er det, der er baggrunden for sanktionerne, for Haider har da ret, så jeg synes da ikke, at der kan være grund til, at man af den grund laver nogle meget voldsomme ting.
Pernille Vermund (NB), 2023-11-14:
Jeg bliver nødt til at spørge ordføreren, som jo er jurist: Kan ordføreren bekræfte, at det med det lovforslag, vi står med i dag, fortsat vil være lovligt at skænde en koran, som er udgivet og trykt af et islamisk trossamfund, som ikke er anerkendt?
Lea Wermelin (S), 2016-03-30:
Og vi tror, at hvis man får stillet i udsigt, at man i højere grad også kan miste retten til at holde dyr fremover, selv om man har betalt sin bøde, kan det faktisk være med til, at man bliver lidt bedre til at efterleve de regler, der er i forhold til dyrevelfærd.
Kristian Jensen (V), 2002-05-23:
Vi er fuldt overbeviste om, at denne nye konstruktion vil styrke arbejdet med menneskerettighederne, og jeg kan til hr. Jeppe Kofod sige, at det er vores indstilling, at centeret vil være en betydelig forbedring i forhold til det arbejde, der har været hidtil, og at vi derfor med fuld tryghed støtter forslaget og de ændringsforslag, ministeren har stillet.
Per Kaalund (S), 1999-02-24:
Jeg kunne måske så lidt drilagtigt nævne i dag, at det er jo lidt ejendommeligt at se, at det er SF, der foreslår, at EU skal tage initiativ, og at EU skal gå ind på de økonomiske områder, vel vidende, hvad hr. Jes Lunde givet også ved, at euroen nu er etableret blandt 11 lande - Danmark er ikke med - men blandt 11 lande, og det vil selvfølgelig gøre, at euroen sammen med dollar, yen osv., meget store markeder, bliver mindre sårbar over for spekulationer.
Thomas Jensen (S), 2013-11-26:
I dag handler det nemlig om aftalen mellem regeringen, Enhedslisten og Dansk Folkeparti, som dels sikrer en mere retfærdig beskatning af danskernes fælles olie, dels sikrer, at vi kan finansiere en historisk investering på 28½ mia. kr. i grønnere og hurtigere tog til danskerne.
Lars Løkke Rasmussen (V), 2009-05-27:
Det kan man følge i den lovgivning, Folketinget har vedtaget, og jeg medgiver, at SF også på det her punkt har stemt imod, ligesom SF jo historisk har stemt imod alle de forbedringer, regeringen har lavet på lige fra det her sundhedspolitiske område til det retspolitiske område.
Morten Bødskov (S), 2011-11-17:
Med udgangspunkt i det ambitiøse oplæg, som regeringen har lanceret i regeringsgrundlaget om bedre muligheder for parlamentets kontrol med regeringer, synes vi, at det skal foregå i regi af Udvalget for Forretningsordenen, og her kan man meget vel rejse spørgsmålet om, hvordan de nærmere rammer skal være for undersøgelseskommissioner.
Jann Sjursen (KD), 2004-05-06:
Derfor vil jeg sige, at det, som vi jo så også har set her i dag, nemlig at der jo altså ikke er et flertal for beslutningsforslaget her, som så også kun er et beslutningsforslag, jo i sig selv gør, at selv om det skulle blive vedtaget, vil der jo på den baggrund også skulle arbejdes yderligere, inden man kunne nå til at effektuere det. Vi synes, det er vigtigt at prøve at forfølge ordlyden i Dansk Folkepartis forslag. Det, som ordførerne har sagt i debatten i øvrigt, om det overhovedet er grundlovsmedholdeligt - som fru Anne Baastrup tidligere har sagt, kan man slet ikke gøre det i henhold til grundloven - må vi have belyst nærmere i forbindelse med udvalgsarbejdet.
Finn Sørensen (EL), 2016-05-23:
Vi kan tage nogle andre eksempler: en enlig mor med fem børn, som er flygtning og torturoffer og lider af ptsd; en skizofren mand; en mand med flere hjertesygdomme, en ødelagt skulder og konstante voldsomme smerter; og en kvinde, der efter 25 års stofmisbrug og prostitution har blodprop i benet, piskesmældsskade, slidgigt i nakke og knæ, karpaltunnelsyndrom i begge hænder, tankeforvirring og koncentrationsbesvær.
Kristian Pihl Lorentzen (V), 2015-05-21:
Det, vi ønsker at sætte fokus på med det her, er jo en præcisering af reglerne fra statsligt hold, så kommunerne ikke kommer i tvivl om, at de vandløbsregulativer, der ligger i forhold til vandføringsevne, kvoter for vandstand osv., skal overholdes.
Pernille Skipper (EL), 2019-02-26:
Men det, der er endnu vigtigere at få sagt, er jo, at det, der er hele meningen med det her borgerforslag, er at få en bindende klimalov, som har bindende reduktionsmål og nationale målsætninger, som har delmål, der gøres op, sådan at vi som Folketing bliver holdt op på, at vi retter kursen til, hvis vi ikke følger de delmål.
Jakob Sølvhøj (EL), 2018-03-20:
Vi synes også, det er godt, at der indføres nye krav til den pædagogiske kvalitet og tilsynet med de private børnepassere, men vi er til gengæld ikke enige i forslaget om, at man åbner for en øget anvendelse af private børnepassere, sådan som der lægges op til i lovforslaget.
Simon Emil Ammitzbøll-Bille (LA), 2019-01-30:
Derfor synes jeg også, at noget af det, jeg kunne sætte i gang, var at prøve at få en afdækning af problemets omfang – om der er tale om enkelte kommuner, hvor der er et særligt problem, eller om det er noget, der er spredt ud over alle landets kommuner – og så i forbindelse med det se på, hvad det så er for sanktioner eller aftaler eller andet, der passer til det omfang, som problemet har.
Lone Dybkjær (RV), 2010-04-12:
Jeg ved godt, at vi også har økonomiske forbrydelser og den type ting, men det her er trods alt ganske almindelige menneskers ganske almindelige hverdag, og det vil sige, at det er en anden type spekulation, jeg synes at man skal gøre sig i forbindelse med strafudmålingen.
Sara Emil Baaring (S), 2023-11-09:
Virkeligheden er, at samfundet i dag er omsluttet af teknologi, og derfor skal vi styrke elevernes digitale dannelse, og vi skal sætte rammerne for brugen af teknologi og afgøre, hvordan, hvornår og i hvilket omfang skærme skal indgå i undervisningen og være en del af deres frikvarter.
Martin Henriksen (DF), 2015-08-21:
Men jeg fik i øvrigt ikke svar på det spørgsmål, som jeg stillede: Hvorfor synes Enhedslisten, at det er urimeligt, at man siger, at folk, der kommer til Danmark, f.eks. skal arbejde i en årrække eller være her en årrække for at optjene ret til alle de andre ting, som folk, hvis familier har været her gennem generationer, har?
Jan E. Jørgensen (V), 2021-04-27:
Men hvis vi nu igen tager Dansk Folkepartis forslag og så forestiller os, at hvert strafbart forhold i snit ville udløse en straf på ½ års fængsel, skulle de altså 325 år i fængsel, og de kunne så godt nok blive prøveløsladt allerede efter 214 år, når to tredjedele af straffen var udstået.
Kristen Touborg (SF), 2006-03-29:
Mit spørgsmål skal ses på baggrund af, at det jo vil kræve nogle ressourcer, og da det hidtil har været sådan, at fødevareministeren ikke er meget for at tilføre flere ressourcer til området, så vil jeg godt nærmere kende konsekvenserne af den beslutning, der er taget her.
Peter Juel Jensen (V), 2012-01-31:
Hvis der nu er en elev, som, når vedkommende møder på skolen, i første omgang siger, at det ikke har nogen interesse, men som senere hen finder ud af, at vedkommende flyttede sig utrolig meget under opholdet på produktionsskolen og lærte mange ting, vil det være umuligt efterfølgende at komme tilbage og få sådan et kompetencebevis.
Eigil Andersen (SF), 2012-11-27:
Det er jo et økonomisk incitament, som man fra borgerlig side ofte fremhæver som en meget positiv metode, og derfor virker det besynderligt på mig, at man fra borgerlig side ikke holder fast i princippet om, at et økonomisk incitament, en gulerod, her for arbejdsgiverne, er et godt princip.
Claus Hjort Frederiksen (V), 2002-02-27:
Jeg skal afholde mig fra at demonstrere viden om, i hvilket omfang man har grebet ind i overenskomsterne, men jeg vil gerne sige til fru Charlotte Antonsen, at mig bekendt er der eksempler på, at man griber ind i stof, der vil være under parternes aftaler. Jeg vil stadig sige, at ledestjernen er, at vi tilsidesætter de bestemmelser i de kollektive overenskomster med tilknyttede aftaler, som lægger hindringer i vejen for, at den enkelte lønmodtager med sin arbejdsgiver kan aftale en nedsat arbejdstid enten tidsbegrænset eller permanent.
Ebbe Kalnæs (CD), 2000-05-09:
Det, det drejer sig om, er, at i stedet for at opfylde Århuskonventionens intentioner om at give berørte borgere ret til indflydelse, så flytter lovforslaget de endelige afgørelser bort fra lokalsamfundet over i Miljøstyrelse, Miljøankenævn, miljøorganisationer osv.
Anders Fogh Rasmussen (V), 2004-05-05:
For nu for en sikkerheds skyld at gentage, hvad jeg allerede har sagt, og det fremgår altså af tidligere svar også givet til hr. Søren Søndergaard, så er det sådan, at det, at Danmark støtter den internationale koalition, ikke gør Danmark medansvarlig for de handlinger, der foretages af andre partnere.
Kim Andersen (V), 2010-04-12:
Lovforslaget, som her er til behandling, og som vi i Venstre støtter varmt, lægger så op til, at der indføres en ordning med lydoptagelse i retterne af forklaringer afgivet under retsmøder i straffesager, og det vurderes at ville medføre væsentlige forbedringer med hensyn til mulighederne for at tilrettelægge retsmøderne og deres forløb.
Tina Nedergaard (V), 2010-12-08:
Hvis hr. Leif Lahn Jensen ser lidt på, hvad der sker rundtomkring i verden, vil han se, at det går lige stik modsat der – bang – for der er inden for uddannelsesområdet ikke penge til at opretholde et serviceniveau, der er det samme som det, vi nu har fået bygget op, og som vi så også udbygger yderligere i 2011.
Mariann Fischer Boel (V), 1997-11-06:
Vi har jo gentagne gange tidligere oplevet, at Fremskridtspartiet og Dansk Folkeparti ønsker at ændre loven om kommunale valg ved at ophæve valgretten og valgbarheden for andre udlændinge end statsborgere i de nordiske lande og i EU, og akkurat som de andre gange bunder lovforslaget i et ønske om at omgøre væsentlige dele af den lov, som et stort flertal her i Folketinget vedtog for nogle få år siden.
Connie Hedegaard (KF), 2007-02-21:
Når et så bredt udsnit af verdens førende forskere inden for et felt i enighed kan nå frem til, at de med mere end 90 pct. sikkerhed kan udsige noget, så synes jeg, det er min pligt som ansvarlig politiker at handle og ikke sige, at jeg vil klynge mig til de sidste 10 pct. håb sådan lidt endnu og lade være med at handle, når jeg samtidig ved, at prisen for ikke at handle kan være meget, meget stor for hele klodens vedkommende.
Bjarne Laustsen (S), 2025-12-18:
Derfor synes jeg, at man skulle dæmpe det og så erkende, at vi har fået løst de ting, som der lå i Vederlagskommissionens svar, nemlig at der var klar og gennemsigtig løn og klar og gennemsigtig pension, og at det fulgte de almindelige arbejdsmarkedsregler, der er.
Kristian Thulesen Dahl (DF), 2003-09-09:
Det kan ikke være rimeligt, og jeg synes, det er besynderligt, at der er nogle af dem, som i den grad vil puste sig op på at være bekymret over den stigende ledighed, der samtidig lægger op til, at man fra 1. maj næste år åbner det danske arbejdsmarked for den her mulige masseindvandring af arbejdskraft fra Øst.
Nick Hækkerup (S), 2021-04-27:
Skærpelsen medfører, at udlændinge, der dømmes for at have fastholdt en anden person i tvangsægteskab, billiget psykisk vold eller et religiøst ægteskab med en mindreårig, kan udvises af landet, uanset hvor lang tid de har opholdt sig i Danmark, naturligvis inden for rammerne af vores internationale forpligtelser.
Pia Olsen Dyhr (SF), 2017-04-27:
Betyder det, at vi skal vente, til der foreligger nogle endelige lovgivningskrav eller andet fra EU's side, før vi handler i Danmark, eller skal vi i Danmark begynde at handle nu og dermed også skabe en industri, der kan være det skridt foran og derfor også bidrage til nogle af de løsninger, som en EU-strategi vil efterlyse?
Kristian Jensen (V), 2016-10-25:
Vi vil håndtere det ved, at de områder af kongeriget, der har mest på spil, også er dem, der ligesom fører ordet og er med til at sætte kursen for, hvilken beslutning der skal tages i fællesskabet, men hvis det er et område, hvor der ikke er en enkelt part, der ligesom har den største del af ansvaret, så er samarbejdet som vanligt.
Martin Lidegaard (RV), 2018-09-06:
Vi foreslår en hel milliard ekstra – 1 mia. kr. ekstra – til den danske folkeskole, sådan at de kan få bugt med de problemer, der er i forhold til brugen af vikarer, så vi kan få flere penge til den åbne skole og flere ressourcer til lærerne i det hele taget.
Mette Frederiksen (S), 2009-05-13:
Men hvis flere kommuner, bl.a. i Region Hovedstaden, hvor der jo er en høj grad af mobilitet, fordi de geografiske forskelle er så små, påtager sig en del af det boligsociale ansvar, er vi helt overbeviste om, at det vil bidrage til, at problemerne med den meget store koncentration af boligsociale problemer, vi har i de boligområder, man med en vis ret kan kalde ghettoer i dag, vil kunne mindskes.
Magnus Heunicke (S), 2025-04-24:
Det gør sig jo også gældende, at når staten er inde at arbejde, og der er vi jo så også nu her, med at fjerne forskellige elementer af en bunker, hvor det viser sig, at man har blotlagt nogle ting, der kunne være blevet farligt undervejs, så har vi også problemer med, at vi skal have lov til at komme ind på de her private områder og vi skal have lov til det af lodsejerne og finde ud af, hvor lodsejernes grunde er.